*Choia cartieri*-ren interpretazio artistikoa.
***Choia*** Kanbriar eta Ordoviziar garaietan bizi izan zen belakien genero bat da, gaur egun iraungita dagoena. Hainbat espezie ezagutzen dira. Duela 505 milioi urte inguru agertu zen.

Aurkikuntza eta etimologia
--------------------------

Charles Doolittle Walcott paleonologo amerikarrak 1920 urtean aurkitu zuen Burgess Shale aztarnategian (Kanada) eta *Choia cartieri* izena ezarri zion. *Choia* izenaren jatorria ez da ezagutzen, agian *cholla* izeneko kaktusaren antzekotasunagatik emango zion izena, *cartieri* aldiz H. J. Carter naturalistaren omenez ezarria da, XIX. mendeko belaki hexactinelidoen espezialista handena izan zen Carter.

Lehenago 1896 urtean John William Dawson geologoak aurkitua zuen fosil bat ere *Choia* generokoa zela ikusi zen.

Planetako hainbat aztarnategitan aurkitu dira Choiaren hainbat espezie, Burgess Shalez gain, Maotianshan Shales (Txina), Wheeler Shale (Utah, AEB) eta Fezouata formazioan (Maroko) besteak beste.

Deskribapena
------------

Bi zentimetroko diametroa zuen disko eliptiko zapal bat zen eta gorputzetik 3 zentimetro ateratzen ziren espikula erradialak zituen. Espikula hauek gogorrak ziren, silikatoez osaturik zeuden. *Choia ridleyi* espeziea txikiagoa zen, 1'5cm ingurukoa, *Choia hindei* berriz handiagoa, 8cm ingurukoa.

Bizimodua
---------

Hasiera batean gorputz konikoa izango zuela uste izan zen eta zoruan iltzaturik egon gabe sustratuaren gainean kokatuko zela. Marokon berriki aurkitu diren fosilek ordea lurrari espikula luze batzuez itsatsita zegoela erakutsi dute eta animalia bera altuera batean kokaturiko diskoa zela. Espikula erradialen zentzuan ura hartu eta erdialdeko zulotik botatzen zuen, gaur egungo belakien antzera, uretan dauden materia organikozko partikulak eskuratuz.

Taxonomia
---------

Belaki silizeoen taldean sartzen da, Hexactinellida klasean hain zuzen ere. Hainbat espezie aurkitu dira:

* *Choia hindei* (Dawson, 1896)
* *Choia cartieri* (Walcott, 1920)
* *Choia ridleyi* (Walcott, 1920)
* *Choia utahensis* (Walcott, 1920)
* *Choia xiaolantianensis* (Hou et. al. , 1999)
* (?)*Choia striata* (Xiao et al. 2005)

Erreferentziak
--------------

1. 1 2   **(Ingelesez)** Briggs, Derek E. G.; Hariri, Khadija el; Lefebvre, Bertrand; Jakob Vinther; Muir, Lucy A.; Botting, Joseph P.; Orr, Patrick J.; Roy, Peter Van.  (2010-05). «Ordovician faunas of Burgess Shale type» *Nature* **465** (7295): 215–218. doi:10.1038/nature09038. ISSN 1476-4687. (Noiz kontsultatua: 2019-04-04).
2. ↑   Smithsonian Institution.; Institution, Smithsonian.  (1862). *Smithsonian miscellaneous collections..*  Smithsonian Institution, (Noiz kontsultatua: 2019-04-04).
3. 1 2   Briggs, D.E.G.; Erwin, D.H.; Collier, F.J..  (1995). *Fossils of the Burgess Shale.*  Washington: Smithsonian Inst Press, ISBN 1-56098-659-X..
4. ↑   Van Roy, Peter.  (2006). *Non-trilobite arthropods from the Ordovician of Morocco.*  Ghent: Ghent University. 38–39 or..

Kanpo estekak
-------------

* Burgess Shaleko webguneko informazioa

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q2964342
* Commonscat Multimedia: Choia

---

* **Datu taxonomikoak**
* Paleobiology Database: 3581

 |

* Wd Datuak: Q2964342
* Commonscat Multimedia: Choia